**Informatīvais ziņojums**

### “Par 2019. gada 13. decembra Eiropadomes 27 Eiropas Savienības dalībvalstu (50. panta) formāta sanāksmē un 2019. gada 12. - 13. decembra Eiropadomē

###  izskatāmajiem jautājumiem”

Šā gada 12. – 13. decembrī notiks Eiropadome, kuras darba kārtībā ir 3 jautājumu bloki: (1) klimata pārmaiņas; (2) ES daudzgadu budžets 2021-2027. gadam; (3) citi jautājumi (Konference par Eiropas nākotni; iespējams, ārlietu jautājumi). 13. decembrī paredzēta ES 27 dalībvalstu (50. panta) formāta sanāksme par Apvienotās Karalistes (turpmāk - AK) izstāšanos no Eiropas Savienības aktuālo situāciju un turpmākajiem soļiem breksita procesā.

Eiropadome

*Klimata pārmaiņas*

Dalībvalstīm Eiropadomes laikā būs nepieciešams vienoties par ES klimata neitralitātes sasniegšanu līdz 2050. gadam. Paredzama diskusija par ES atbalsta mehānismiem dalībvalstīm klimata neitralitātes sasniegšanai un Komisijas 11.decembrī plānotās Zaļās vienošanās (*Green Deal)* priekšlikuma elementiem.

Latvijas nostāja. Latvija atbalsta ES mērķi līdz 2050. gadam kļūt par vienu no pirmajiem reģioniem, kas sasniedz siltumnīcefekta gāzu emisiju neto nulles līmeni jeb klimatneitralitāti, intensificējot un paplašinot rīcību klimata pārmaiņu ierobežošanā, vienlaikus sniedzot ieguldījumu gan globālo klimata pārmaiņu mazināšanā, gan ES ekonomikas modernizācijas un konkurētspējas palielināšanā.

*ES daudzgadu budžets*

Valstu un valdību vadītāju diskusija tiks balstīta uz Somijas prezidentūras sagatavoto atjaunoto sarunu ietvara dokumentu (NegBox), ko tā izplatīja 2. decembrī. Paredzams, ka valstu vadītāju diskusija būs visaptveroša, dalībvalstīm uzsverot savas būtiskākās prioritātes ES daudzgadu budžetā. Tā kā nav paredzams, ka tiks panākts būtisks progress sarunās, provizoriski tiek plānota ārkārtas Eiropadomes sanāksme februārī.

Latvijas nostāja. Latvija atbalsta laicīgu vienošanos par ES daudzgadu budžetu. ES daudzgadu budžetam jānodrošina pietiekams finansējums gan tradicionālo ES politiku - Kohēzijas un Kopējās lauksaimniecības politikas - mērķu sasniegšanai un pilnvērtīgai mazāk attīstīto valstu un reģionu konverģencei, gan jauno prioritāšu īstenošanai, piemēram, migrācijas, klimata pārmaiņu un aizsardzības jomās. Latvijas prioritātes MFF sarunās nav mainījušās – nepieļaut būtisku finansējuma samazinājumu Kohēzijas un Kopējās lauksaimniecības politikās, panākt tiešmaksājumu izlīdzināšanu lauksaimniecībā, nodrošināt pietiekamu finansējumu Rail Baltica projektam, kā arī nodrošināt pieeju ES centralizēti vadītajām programmām, piemēram “Apvārsnis Eiropa”.

*Citi jautājumi*

Pēc Francijas un Vācijas iniciatīvas Eiropadomē plānots apspriest Eiropas Parlamenta virzīto iniciatīvu - Konferenci par Eiropas nākotni. Konference ilgtu no 2020. gada līdz 2022. gadam. Tajā plānots iesaistīt visas ES institūcijas, dalībvalstis, nevalstisko sektoru un iedzīvotājus. Eiropadomē dalībvalstīm būs iespēja izteikties par šīs idejas attīstības procesu.

Latvijas nostāja. Atbalstām Konferenci par Eiropas nākotni kā veidu, kas nodrošina ES iedzīvotāju lielāku iesaisti diskusijā par aktuālajiem ES jautājumiem un Eiropas nākotni. Visām trīs institūcijām (ES Padomei, Komisijai un Parlamentam) jābūt vienlīdz iesaistītām gan Konferences sagatavošanā, gan vadīšanā. Uzskatām, ka Konferencei galvenokārt jāfokusējas uz politikām, kas jau atspoguļotas Stratēģiskajā darba kārtībā un Pilsoņu konsultācijās identificētajiem jautājumiem.

ES 27 DALĪBVALSTU (50. PANTA) FORMĀTA SANĀKSME

Sagaidāms, ka sanāksmē tiks apriesta aktuālā situācija un turpmākie soļi breksita procesā. 12. decembrī AK notiek parlamenta ārkārtas vēlēšanas. Ja AK parlaments ratificēs Izstāšanās līgumu, paverot ceļu sakārtotam breksitam nākamā gada 1.februārī, uzreiz pēc tam būs jāsāk sarunas par ES-AK nākotnes attiecībām.

Latvijas nostāja. Latvija vēlas sakārtotu AK izstāšanos no ES. Tikai sakārtota izstāšanās nodrošina tiesisko noteiktību un visaugstāko pilsoņu tiesību aizsardzības līmeni. Ceram, ka Izstāšanās līgums tiks laicīgi ratificēts un puses varēs nekavējoties sākt sarunas par nākotnes attiecībām. Latvijas interesēs ir saglabāt maksimāli ciešas ES – AK attiecības, īpaši ārējo attiecību jautājumos, drošībā un aizsardzībā, kā arī tirdzniecībā un mobilitātes jomā.

|  |  |
| --- | --- |
| Iesniedzējs: ārlietu ministrs | E.Rinkēvičs |
| Vīza: valsts sekretārs | A.Pelšs |

Reinis Brusbārdis, 67016406

Reinis.Brusbardis@mfa.gov.lv